Komisijos sprendimas
1994 m. sausio 31 d.
pateikiantis laikiną trečiųjų šalių, iš kurių valstybės narės leidžia importuoti avių, ožkų ir arklių rūšių spermą, kiaušialąstes ir embrionus, bei kiaulių rūšių kiaušialąstes ir embrionus, sąrašą
(94/63/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją [1], ypač į jos 28 straipsnį,
kadangi į Bendriją importuojama sperma, kiaušialąstės ir embrionai, kuriems taikoma Direktyva 92/65/EEB, turi būti iš trečiųjų šalių, kurios suteikia garantijas, lygiavertes nustatytiems reikalavimams dėl pateikimo į rinką, iki 1993 m. gruodžio 31 d.;
kadangi, nesant minėtų garantijų dėl pirmiau nurodytos datos ir siekiant palengvinti perėjimą prie naujosios veterinarinių patikrinimų prie Bendrijos išorės sienų sistemos, būtina parengti laikinus trečiųjų šalių arba jų dalių, iš kurių leidžiama importuoti avių, ožkų ir arklių rūšių spermą, kiaušialąstes ir embrionus bei kiaulių rūšių kiaušialąstes ir embrionus, Bendrijos sąrašus, kurie galėtų būti grindžiami ypač Tarybos sprendimu 79/542/EEB [2] su paskutiniais pakeitimais, padarytais Komisijos sprendimu 93/507/EEB [3];
kadangi, atsižvelgiant į prisiderinimą prie naujojo režimo, kuris įsivyraus patvirtinus minėtus sąrašus, tikslinga numatyti jų taikymo laikotarpį;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti avių ir ožkų rūšių spermą, kiaušialąstes ir embrionus iš trečiųjų šalių, nurodytų priedo I dalyje pateiktame sąraše.
Valstybės narės leidžia importuoti arklių rūšių spermą, kiaušialąstes ir embrionus iš trečiųjų šalių, nurodytų priedo II dalyje pateiktame sąraše.
Valstybės narės leidžia importuoti kiaulių rūšių kiaušialąstes ir embrionus iš trečiųjų šalių, nurodytų priedo III dalyje pateiktame sąraše.
2 straipsnis
Šis sprendimas taikomas nuo 1994 m. liepos 1 d.
3 straipsnis
Šis sprendimas skirtas valstybėms narėms.
Priimta Briuselyje, 1994 m. sausio 31 d.